Էսենյուրթ

Էսենյուրթ (), քաղաք Թուրքիայի հյուսիսարևմտյան մասում, Ստամբուլի մարզի եվրոպական հատվածում։ 2008 թվականի տվյալներով քաղաքի բնակչությունը կազմում է 313 017 մարդ, իսկ տարածքը` 43,12 կմ²։ Էսենյուրթը համարվում է Ստամբուլի արբանյակ քաղաքներից մեկը։ Էսենյուրթ առանձին քաղաքի կարգավիճակ է ստացել 1989 թվականին` ադմինիստրատիվ բարեփոխումների արդյունքում և զբաղեցնում է 2770 հեկտար տարածություն։ Քաղաքը ներկայումս ունի 4 մշակութային կենտրոններ` Էսենյուրթի մշակութային կենտրոնը, Սաադեթդերե մշակութային կենտրոնը, Յենիքենթ մշակութային կենտրոնը և Յունուս Բալթա մշակութային կենտրոնը։ Հիմնական էթնիկ կազմը բաղկացած է թուրքերից, հույներից, հայերից և գնչուներից։ 1950-ական թվականներին դեպի Էսենյուրթ և Ստամբուլ մեծ ներհոսք սկսվեց Արդվինից, Կարսից, Արդահանից և Էրզրումից։ Ժամանակին Էսենյուրթում մեծ քանակությամբ թուրքահայեր են բնակվել, սակայն ներկայումս նրանց թվաքանակը չի գերազանցում 2000-ը։ Էսենյուրթը հայտնի համալսարանական քաղաք է։ Այստեղ են գտնվում Ստամբուլի Էսենյուրթ համալսարանը, այստեղ ունեն մասնաճյուղը Ստամբուլի Մարմարայի համալսարանը, որը առաջատար գիտահետազոտական կենտրոններից մեկն է ամբողջ Արևելյան Եվրոպայում։ Էսենյուրթը բավականին թանկ քաղաք է բնակության համար։ Այստեղի գները շատ հաճախ հավասար են Բեյօղլուի կամ Բեշիկթաշի գներին։

Պատմություն 
Առաջին գյուղական բնակավայրերը այս տարածքում եղել են դեռևս 19-րդ դարում։ 1920-1930 թվականներին այստեղ տեղափոխվեցին մեծ քանակությամբ գնչուներ Բալկաններից, ինչով պայմանավորված է բնակավայրի էթնիկ ներկայիս կազմը։ 1989 թվականին քաղաքի կարգավիճակ ստանալուց հետո, Էսենյուրթը սկսեց արագ տեմպերով զարգանալ։

Հղումներ 
 Էսենյուրթի քաղաքագլխի պաշտոնական կայք էջ
 Էսենյուրթի մունիցիպալիտետի պաշտոնական կայք էջ

Թուրքիայի քաղաքներ
Ստամբուլի նահանգի բնակավայրեր